CELEX: 
Language: hr
Date: 2019-07-29 00:00:00
Title: PROVEDBENA ODLUKA KOMISIJE (EU) …/… o stavljanju izvan snage Provedbene odluke 2014/246/EU o priznavanju pravnog i nadzornog okvira Argentine kao jednakog zahtjevima Uredbe (EZ) br. 1060/2009 Europskog parlamenta i Vijeća o agencijama za kreditni rejting

PROVEDBENA ODLUKA KOMISIJE (EU) …/…
            
            
               оd 29.7.2019.
            
            
               o stavljanju izvan snage Provedbene odluke 2014/246/EU o priznavanju pravnog i nadzornog okvira Argentine kao jednakog zahtjevima Uredbe (EZ) br. 1060/2009 Europskog parlamenta i Vijeća o agencijama za kreditni rejting
            
            
               (Tekst značajan za EGP)
            
            
               EUROPSKA KOMISIJA,
            
            
               uzimajući u obzir Ugovor o funkcioniranju Europske unije,
            
            
               uzimajući u obzir Uredbu (EZ) br. 1060/2009 Europskog parlamenta i Vijeća o agencijama za kreditni rejting
                  1
               , a posebno njezin članak 5. stavak 6.,
            
            
               budući da:
            
            
               (1)Komisija je temeljem članka 5. stavka 6. Uredbe (EZ) br. 1060/2009 ovlaštena donijeti odluku o jednakosti u kojoj navodi da pravni i nadzorni okvir treće zemlje osigurava da agencije za kreditni rejting koje imaju odobrenje za rad ili su registrirane u toj trećoj zemlji ispunjavaju pravno obvezujuće zahtjeve koji su jednaki zahtjevima iz te uredbe i koji se učinkovito nadziru i provode u toj trećoj zemlji. Da bi se smatrao jednakim, pravni i nadzorni okvir treće zemlje mora ispunjavati najmanje tri uvjeta utvrđena u članku 5. stavku 6. Uredbe (EZ) br. 1060/2009.
            
            
               (2)Komisija je 28. travnja 2014. donijela Provedbenu odluku 2014/246/EU
                  2
                u kojoj je navela da su ta tri uvjeta ispunjena i u kojoj se pravni i nadzorni okvir Argentine za agencije za kreditni rejting smatra jednakim zahtjevima Uredbe (EZ) br. 1060/2009 koja je tada bila na snazi.
            
            
               (3)Pravni i nadzorni okvir Argentine još uvijek ispunjava tri uvjeta koja su izvorno bila utvrđena u članku 5. stavku 6. Uredbe (EZ) br. 1060/2009. Međutim, Uredbom (EU) br. 462/2013 Europskog parlamenta i Vijeća
                  3
                uvedeni su dodatni zahtjevi za agencije za kreditni rejting registrirane u Uniji kojima je postrožen pravni i nadzorni režim za te agencije za kreditni rejting. Ti dodatni zahtjevi uključuju pravno obvezujuća pravila za agencije za kreditni rejting o izgledima vezanima uz rejting, upravljanju sukobima interesa, zahtjevima u pogledu povjerljivosti, kvaliteti metodologija vezanih uz rejting te prezentiranju i objavljivanju kreditnih rejtinga. 
            
            
               (4)U skladu s člankom 2. drugim stavkom točkom 1. podtočkom (b) Uredbe (EU) br. 462/2013, dodatni zahtjevi primjenjuju se od 1. lipnja 2018. u svrhu procjene jednakovrijednosti pravnih i nadzornih okvira trećih zemalja.
            
            
               (5)U tom kontekstu Komisija je 13. srpnja 2017. zatražila savjet Europskog nadzornog tijela za vrijednosne papire i tržišta kapitala („ESMA”) o jednakovrijednosti pravnog i nadzornog okvira, među ostalim Argentine, s tim dodatnim zahtjevima uvedenima Uredbom (EU) br. 462/2013 i njezinu prosudbu o značajnosti bilo kakvih razlika.
            
            
               (6)U svojem tehničkom savjetu koji je objavljen 17. studenoga 2017. ESMA je zaključila da pravni i nadzorni okvir Argentine ne sadržava dovoljno odredbi za ispunjenje ciljeva dodatnih zahtjeva uvedenih Uredbom (EU) br. 462/2013.
            
            
               (7)Uredbom (EU) br. 462/2013 uvodi se definicija izgleda vezanog uz rejting u članak 3. stavak 1. točku (w) Uredbe (EZ) br. 1060/2009, a određeni se zahtjevi koji se primjenjuju na kreditne rejtinge proširuju na izglede vezane uz rejting. Iako su izgledi vezani uz rejting značajka tržišta kreditnog rejtinga, pravni i nadzorni okvir Argentine ne uključuje takve odredbe. Budući da izgledi vezani uz rejting nisu pod nadzorom Nacionalne komisije za vrijednosne papire (Comision Nacional de Valores, CNV), ona ne može tražiti informacije o izgledima vezanima uz rejting.
            
            
               (8)Kako bi se ojačala percepcija neovisnosti agencija za kreditni rejting u odnosu na subjekte kojima se dodjeljuje rejting, Uredbom (EU) br. 462/2013 u članku 6. stavku 4., članku 6.a i članku 6.b Uredbe (EZ) br. 1060/2009 proširuju se pravila o sukobima interesa na one koje uzrokuju dioničari ili članovi koji imaju značajan položaj u agenciji za kreditni rejting. Pravnim i nadzornim okvirom Argentine propisuje se da su agencije za kreditni rejting dužne uspostaviti odgovarajuće i učinkovite organizacijske i administrativne postupke za sprečavanje, otkrivanje, uklanjanje, ispravljanje i objavljivanje svih sukoba interesa. Međutim, pravnim i nadzornim okvirom Argentine nije izričito propisano da su agencije za kreditni rejting dužne uzeti u obzir sukobe interesa koji se odnose na dioničare. Prema tome, ne postoje zahtjevi kojima bi se agenciji za kreditni rejting zabranila dodjela kreditnog rejtinga subjektu s više od 10 % udjela u toj agenciji ili obavljanje konzultantskih poslova ili poslova savjetovanja za subjekt s više od 5 % udjela u toj agenciji.
            
            
               (9)Uredbom (EU) br. 462/2013 uvedene su nove odredbe kojima se osigurava upotreba povjerljivih podataka samo u svrhe povezane s aktivnostima vezanima uz kreditni rejting i njihova zaštita od prijevare, krađe ili zlouporabe. U tu se svrhu člankom 10. stavkom 2.a Uredbe (EZ) br. 1060/2009 propisuje da agencije za kreditni rejting do trenutka objave sve kreditne rejtinge, izglede vezane uz rejting i s njima povezane informacije tretiraju kao povlaštene informacije. U pravnom i nadzornom okviru Argentine utvrđuju se detaljni zahtjevi u pogledu mjera koje agencije za kreditni rejting moraju poduzeti kako bi zaštitile povjerljive informacije koje posjeduju i koje se odnose na izdavatelje. Stoga postoji vjerodostojan okvir za zaštitu od zlouporabe povjerljivih informacija.
            
            
               (10)Uredbom (EU) br. 462/2013 nastoji se povećati razina transparentnosti i kvalitete metodologija vezanih uz rejting. Njome se u odjeljku D pododjeljku I. stavku 3. Priloga I. Uredbi (EZ) br. 1060/2009 agencijama za kreditni rejting uvodi obveza da prije objave kreditnog rejtinga ili izgleda vezanog uz rejting subjektu kojem se dodjeljuje rejting omoguće da ukaže na eventualne činjenične pogreške. Pravni i nadzorni okvir Argentine ne obvezuje agencije za kreditni rejting da subjektu kojem se dodjeljuje rejting omoguće činjeničnu provjeru kreditnog rejtinga prije njegove objave. Rejting se mora objaviti čim ga odbor za rejting odobri radi zaštite ulagatelja te kako bi se osiguralo da se tržište bez odlaganja obavijesti o svim promjenama u kreditnom rejtingu. 
            
            
               (11)Uredbom (EU) br. 462/2013 uvedene su zaštitne mjere u članku 8. stavku 5.a, stavku 6. točkama (aa) i (ab) i stavku 7. Uredbe (EZ) br. 1060/2009 kako bi se osiguralo da izmjene metodologija vezanih uz rejting za posljedicu nemaju manje stroge metodologije. Među pravnim i nadzornim okvirom Argentine i okvirom Unije postoje neke znatne razlike. Iako se pravnim i nadzornim okvirom Argentine propisuje da se kreditni rejtinzi izdaju samo u skladu s objavljenim metodologijama te da se metodologije redovito podvrgavaju preispitivanju, ne postoji izričit zahtjev da se agencije za kreditni rejting savjetuju o promjenama metodologija ili ispravljanju pogrešaka u njihovim metodologijama. Ne postoji ni zahtjev za obavješćivanjem svih pogođenih subjekata o pogreškama u metodologiji vezanoj uz rejting. 
            
         
         
            
               (12)Uredbom (EU) br. 462/2013 jačaju se zahtjevi u pogledu prezentiranja i objavljivanja kreditnih rejtinga. U skladu s člankom 8. stavkom 2. i Prilogom I. odjeljkom D pododjeljkom I. stavkom 2.a Uredbe (EZ) br. 1060/2009, agencija za kreditni rejting dužna je popratiti objavu metodologija, modela i ključnih pretpostavki vezanih uz rejting jasnim i lako razumljivim smjernicama kojima se objašnjavaju pretpostavke, parametri, ograničenja i nesigurnosti povezani s modelima i metodologijama vezanima uz rejting koji su korišteni u postupku dodjele kreditnog rejtinga. Pravni i nadzorni okvir Argentine sadržava odredbe kojima se osigurava da agencije za kreditni rejting korisnicima daju dovoljno smjernica za razumijevanje kreditnih rejtinga. Međutim ne postoji izričit zahtjev da agencije za kreditni rejting uključe samo one informacije koje su relevantne za procjenu kreditnog rizika subjekta u kreditni rejting. Ne postoji ni zahtjev da agencija za kreditni rejting u kreditnom rejtingu istakne da rejting predstavlja mišljenje agencije i da se na njega treba oslanjati samo do određene mjere.
            
            
               (13)S ciljem jačanja tržišnog natjecanja i ograničavanja razmjera sukoba interesa u sektoru agencija za kreditni rejting, Uredbom (EU) br. 462/2013 u odjeljak E pododjeljak II. Priloga I. Uredbi (EZ) br. 1060/2009 uvodi se zahtjev prema kojem bi naknade koje agencije za kreditni rejting naplaćuju za dodjelu kreditnih rejtinga i pomoćne usluge morale biti nediskriminirajuće i temeljiti se na stvarnim troškovima. Njime se zahtjeva da agencije za kreditni rejting objave određene financijske informacije. Pravnim i nadzornim sustavom Argentine propisuje se da su agencije za kreditni rejting regulatornom tijelu dužne pružiti samo informacije o naknadama za svoje usluge vezane uz rejting za svakog klijenta, razlikujući pritom subjekt i/ili instrument i jamstvo. Agencije za kreditni rejting na svojim su internetskim stranicama dužne objaviti najmanje i najveće naknade za svoje usluge vezane uz rejting kako bi se osiguralo pravedno postupanje prema klijentima, ali ne postoji zahtjev da naknade koje se naplaćuju klijentima moraju biti utemeljene na troškovima i nediskriminirajuće.
            
            
               (14)S obzirom na ispitane čimbenike, pravni i nadzorni okvir Argentine za agencije za kreditni rejting ne ispunjava sve uvjete za jednakost utvrđene u članku 5. stavku 6. drugom podstavku Uredbe (EZ) br. 1060/2009. Stoga se ne može smatrati jednakim pravnom i nadzornom okviru koji je uspostavljen tom uredbom.
            
            
               (15)Stoga Provedbenu odluku 2014/246/EU treba staviti izvan snage.
            
            
               (16)Mjere predviđene ovom Odlukom u skladu su s mišljenjem Europskog odbora za vrijednosne papire,
            
            
               DONIJELA JE OVU ODLUKU: 
            
            
               Članak 1.
            
            
               Provedbena odluka 2014/246/EU stavlja se izvan snage.
            
            
               Članak 2.
            
            
               Ova Odluka stupa na snagu dvadesetog dana od dana objave u Službenom listu Europske unije.
            
            
               Sastavljeno u Bruxellesu 29.7.2019.
            
            
               
                     Za Komisiju
               
               
                     Predsjednik
                     Jean-Claude JUNCKER
               
               
            
         
         
            
                  
                     (1)
                  
                        SL L 302, 17.11.2009, str.1.
               
               
                  
                     (2)
                  
                        Provedbena odluka Komisije 2014/246/EU оd 28. travnja 2014. o priznavanju pravnog i nadzornog okvira Argentine kao jednakog zahtjevima Uredbe (EZ) br. 1060/2009 Europskog parlamenta i Vijeća o agencijama za kreditni rejting (SL L 132, 3.5.2014., str. 68.).
               
               
                  
                     (3)
                  
                        Uredba (EU) br. 462/2013 Europskog parlamenta i Vijeća od 21. svibnja 2013. o izmjeni Uredbe (EZ) br. 1060/2009 o agencijama za kreditni rejting (SL L 146, 31.5.2013., str. 1.).